**Metodický dokument Riadiaceho orgánu pre Program Slovensko 2021 – 2027 č. 2**

**formulár zámeru národného projektu**

|  |  |  |  |
| --- | --- | --- | --- |
| **Schválil:** |  |  | |
| **Ján Ridzoň,**  generálny riaditeľ  sekcia Program Slovensko 2021 - 2027 |  | |  |

**Verzia: 1.0**

**Dátum vydania: 12.5.2023**

**Dátum účinnosti: 12.5.2023**

**Zámer národného projektu[[1]](#footnote-1)**

**Názov národného projektu: Zelená podnikom (ďalej aj „NP Zelená podnikom“)**

**Budúci žiadateľ**[[2]](#footnote-2)**: Slovenská inovačná a energetická agentúra**

**Bajkalská 27, 827 99 Bratislava**

**Poskytovateľ: Slovenská inovačná a energetická agentúra**

**Partner, ktorý sa bude zúčastňovať na implementácii aktivít NP (ak je to relevantné)**

|  |  |
| --- | --- |
| Obchodné meno/názov | N/A |
| Právna forma | N/A |
| Sídlo | N/A |
| IČO | N/A |
| Zdôvodnenie potreby partnera NP | N/A |
| Kritériá pre výber partnera[[3]](#footnote-3) | N/A |
| Má partner jedinečné postavenie na implementáciu týchto aktivít?  Ak áno, na akom základe? | N/A |

*V prípade viacerých partnerov, doplňte údaje za každého partnera.*

Sumárne informácie o národnom projekte

|  |  |
| --- | --- |
| Celkové oprávnené výdavky NP (v EUR) | 79.873.138,68 |
| Miesto realizácie projektu (na úrovni kraja, resp. celá SR) | Celá SR |
| Identifikácia hlavných cieľových skupín (ak je to relevantné) | Mikropodniky, malé a stredné podniky |
| Projekt so špecifickým určením pre marginalizované rómske komunity[[4]](#footnote-4) | nie |

Začlenenie národného projektu v štruktúre Programu Slovensko 2021 *–* 2027[[5]](#footnote-5)

|  |  |
| --- | --- |
| Cieľ politiky súdržnosti[[6]](#footnote-6) | 2 Ekologickejšia, nízkouhlíková s prechodom na hospodárstvo s nulovým čistým obsahom uhlíka a odolná Európa vďaka presadzovaniu čistej a spravodlivej energetickej transformácie, zelených a modrých investícií, obehového hospodárstva, zmierňovania zmeny klím |
| Vyberte položku. |
| Vyberte položku. |
| Priorita | 2P1 Energetická efektívnosť a dekarbonizácia |
| Vyberte položku. |
| Vyberte položku. |
| Špecifický cieľ | RSO2.2 Podpora energie z obnoviteľných zdrojov v súlade so smernicou (EÚ) 2018/2001 vrátane kritérií udržateľnosti, ktoré sú v nej stanovené |
| Vyberte položku. |
| Vyberte položku. |
| Opatrenie (ak je to relevantné) | 2.2.1 Podpora využívania OZE v podnikoch na báze aktívnych odberateľov elektriny, samospotrebiteľov energie z OZE a komunít vyrábajúcich energie z OZE |
| Vyberte položku. |
| Vyberte položku. |
| Súvisiace typy akcií[[7]](#footnote-7) | Kód typu akcie: 4012010140142  Názov typu akcie: Podpora využívania OZE — pilotný projekt „Zelená podnikom“ |

**Zákonné požiadavky (§ 23 ods. 3 zákona č. 121/2022 Z. z.)**

1. **Dôvod určenia prijímateľa národného projektu[[8]](#footnote-8)**

*Jednoznačne a stručne zdôvodnite výber prijímateľa NP ako jedinečnej osoby oprávnenej na realizáciu NP (napr. odkazom na Program Slovensko 2021 – 2027, v ktorom je priamo uvedený prijímateľ; odkazom na platné predpisy, podľa ktorých má prijímateľ osobitné, jedinečné/unikátne kompetencie na implementáciu aktivít NP priamo zo zákona; odkazom na národnú stratégiu, ktorá odôvodňuje jedinečnosť prijímateľa NP a pod.).*

Ministerstvo hospodárstva SR (ďalej len „MH SR“ alebo „ministerstvo“) je v zmysle § 6 ods. 1 písm. b) zákona č. 575/2001 Z. z. o organizácii činnosti vlády a organizácii ústrednej správy ústredným orgánom štátnej správy pre energetiku a energetickú efektívnosť.

Slovenská inovačná a energetická agentúra (ďalej len „SIEA“) bola zriadená ako štátna príspevková organizácia rozhodnutím ministra hospodárstva Slovenskej republiky č. 63/1999 s účinnosťou od 1. mája 1999. Jednou z úloh, ktoré vykonáva v zmysle zriaďovacej listiny je aj vykonávanie správy finančných prostriedkov, určených na technologické, inovačné a energetické programy a projekty, poskytovaných zo štátneho rozpočtu a z finančných prostriedkov určených pre Slovenskú republiku (ďalej len „SR“) na základe medzinárodných dohôd.

Rozhodnutím MH SR č. 1/2015 zo dňa 30. januára 2015 o úplnom znení zriaďovacej listiny príspevkovej organizácie – SIEA, v znení dodatku č. 2, ministerstvo ako odborná autorita vymedzilo základné práce vo verejnom záujme nielen v oblasti technológii a inovácií, ale aj v oblasti energetiky. Podľa bodu E.2 písm. o) tejto zriaďovacej listiny je SIEA poverená administráciou a realizáciou podporných projektov s cieľom poskytovať príspevky formou poukážok. Z uvedeného dôvodu je SIEA ako jediná oprávnená poskytovať takúto formu podpory.

SIEA má zároveň bohaté skúsenosti s realizáciou takejto formy podpory, najmä z Programu vyššieho využitia biomasy a slnečnej energie v domácnostiach a NP Zelená domácnostiam I., NP Zelená domácnostiam II., či NP Zelená domácnostiam III. Séria národných projektov Zelená domácnostiam bola realizovaná v rámci Operačného programu Kvalita životného prostredia v programovom období 2014 – 2020, v ktorom SIEA vystupovala ako sprostredkovateľský orgán pre prioritnú os 4 vyššie uvedeného operačného programu v pozícii poskytovateľa a zároveň aj v pozícii prijímateľa.

1. **Odôvodnenie využitia národného projektu**

*Vysvetlite, prečo je nevyhnutné realizovať NP, prípadne ako budú využité výstupy projektu.*

Hospodárstvo SR má jednu z najvyšších energetických náročností v Európskej únii, čo je spôsobené najmä vysokým podielom priemyslu, ktorý je najväčším spotrebiteľom energie v SR. Z tohto dôvodu sa podpora pre podniky v ostatnom období zamerala prioritne na podniky pôsobiace v odvetviach priemyslu. Pandémia COVID-19 však výrazne ovplyvnila aj podniky pôsobiace v iných hospodárskych odvetviach, resp. službách.

SIEA pôsobí ako sprostredkovateľský orgán pre Program Slovensko 2021 – 2027 (ďalej len „P SK“) na základe Uznesenia vlády SR č. 641 zo dňa 3. novembra 2021. Zmluva medzi Ministerstvom investícií, regionálneho rozvoja a informatizácie SR a SIEA, ktorá SIEA oprávňuje poskytovať podporu pre cieľ 2 Ekologické Slovensko pre budúce generácie Ekologickejšia nízkouhlíková Európa, bola podpísaná dňa 17. mája 2023.

Vzhľadom na úspešnú realizáciu národných projektov realizovaných formou poukážok, sa SIEA v rámci P SK rozhodla implementovať nový pilotný projekt Zelená podnikom. Ide o prvý národný projekt v oblasti podpory obnoviteľných zdrojov energie (ďalej len „OZE“) formou poskytnutia poukážok pre mikropodniky, malé a stredné podniky (ďalej len „MSP“). Tento projekt je uvedený aj priamo v P SK v opatrení 2.2.1 Podpora využívania OZE v podnikoch na báze aktívnych odberateľov elektriny, samospotrebiteľov energie z OZE a komunít vyrábajúcich energie z OZE.

V súvislosti s energetickou krízou a následným zvýšeným dopytom po zariadeniach na využívanie OZE zo strany domácností v rámci NP Zelená domácnostiam III., a na základe aktívnej komunikácie s podnikmi, SIEA očakáva, že záujem MSP o inštaláciu zariadení na využívanie OZE bude minimálne rovnaký ako u domácností. Taktiež vzhľadom na neustále pretrvávajúci tlak na znižovanie spotreby energie a záujem samotných MSP znižovať náklady na energiu je veľký predpoklad, že MSP budú mať veľký záujem o rýchlo realizovateľné opatrenia, ktoré budú mať okamžitý pozitívny vplyv na náklady. Energetická kríza a s ňou spojený rast jednotkovej ceny za nakupovanú energiu vytvára tlak smerom k energetickej sebestačnosti a ďalej zvyšuje záujem podnikov o využívanie vlastnej energie získanej prostredníctvom zariadení na využívanie OZE. S cieľom podporiť snahu podnikov o efektívne využívanie dostupných a životné prostredie nepoškodzujúcich zdrojov energie, SIEA podporí zariadenia pre pokrytie vlastnej spotreby podnikov, so zohľadnením potenciálu úspor energie. V prípade, že to nebude v rozpore s pravidlami štátnej pomoci a pomoci de minimis, bude predmetom podpory aj energetický audit, ktorý identifikuje potenciál úspor energie a navrhne taký výkon zariadenia, ktorý čiastočne alebo úplne pokryje vlastnú spotrebu podniku po realizácií, čím bude naplnený princíp prvoradosti energetickej efektívnosti. Záujem o inštaláciu zariadení na využívanie z OZE v MSP by mohol vzrásť aj z dôvodu realizácie projektu v Bratislavskom samosprávnom kraji, ktorý bol v predchádzajúcom programovom období z podpory vylúčený.

Realizácia opatrenia formou národného projektu bude predstavovať zjednodušený administratívny proces pre MSP pri žiadaní o príspevok, čo bude zároveň aj podstatný motivačný faktor. Komunikácia s MSP bude prebiehať najmä elektronicky, za predpokladu, že MSP bude mať zriadenú elektronickú schránku na doručovanie.

SIEA predpokladá, že počas celej dĺžky trvania NP Zelená podnikom bude podporených formou poukážok približne 1330 MSP.

1. **Odôvodnenie vylúčenia výberu projektu prostredníctvom výzvy** (prostredníctvom „súťažného postupu“)

*Zdôvodnite, prečo je vhodnejšie realizovať NP ako vyhlásiť výzvu (napr. porovnanie s realizáciou prostredníctvom projektu realizovaného na základe výzvy vzhľadom na efektívnejší spôsob napĺňania cieľov Programu Slovensko 2021 – 2027, efektívnejšie a hospodárnejšie využitie finančných prostriedkov, efektívnosť služby poskytovanej cieľovej skupine, zabezpečenie štandardov kvality a pod.).*

NP Zelená podnikom bude poskytovať poukážky na vypracovanie energetických auditov a na inštaláciu zariadení na využívanie OZE v MSP, čím bude podporovať decentralizáciu výroby energie z OZE v kombinácii s návrhom opatrení energetickej efektívnosti prostredníctvom energetických auditov pre MSP. Poukážky budú poskytované priamo MSP. Predmetom podpory budú zariadenia na výrobu elektriny, tepla a chladu, využívajúce veternú, slnečnú, geotermálnu energiu a energiu z okolia, ktoré spĺňajú požiadavky zásady „výrazne nenarušiť[[9]](#footnote-9)“. Prioritne budú podporované projekty s prednostným využitím vyrobeného tepla/chladu/elektriny u žiadateľa a projekty s minimálnym zaťažením ovzdušia znečisťujúcimi látkami.

Každá z inštalácií takéhoto zariadenia je špecifická vzhľadom na potreby jednotlivých MSP s prihliadnutím na maximálnu efektívnosť využitia vyrobenej energie a finančných prostriedkov potrebných na obstaranie a prevádzku takéhoto zariadenia. Snahu o čo najefektívnejšie využitie finančných prostriedkov majú aj samotné MSP, nakoľko predbežne 60 % finančných prostriedkov na inštaláciu zariadenia poskytne MSP z vlastných zdrojov.

NP Zelená podnikom bude vhodnejšie realizovať prostredníctvom národného projektu, a to z nasledujúcich dôvodov:

* pôjde o podporu nízkonákladových inštalácií, ktoré, ak by sa realizovali vyhlásením výzvy, znamenali by pre žiadateľov veľkú administratívnu záťaž;
* MSP, ktoré tvoria cieľovú skupinu, často nemajú kapacity ani vedomosti na vytvorenie a predloženie kompletnej žiadosti o NFP vrátane povinných príloh;
* druh a výkon zariadenia na využitie OZE, teda využiteľný potenciál OZE po zohľadnení opatrení energetickej efektívnosti bude stanovený v energetickom audite vypracovanom odborne spôsobilou osobou, ktorý bude nevyhnutnou podmienkou vydania poukážky;
* zníženie časovej náročnosti, keďže žiadosti sa budú vybavovať priebežne a nebude sa čakať na uzatvorenie výzvy alebo ukončenie kola;
* rýchlejší systém preplatenia poukážky, keďže poukážky bude preplácať priamo SIEA, nie platobný orgán ako v prípade dopytovo orientovaných výziev;
* MSP nemusí realizovať verejné obstarávanie na zariadenia a inštaláciu;
* v čase podania Žiadosti o vydanie poukážky nemusí mať MSP vypracovanú projektovú dokumentáciu ani stavebné povolenie, ak sa pre inštaláciu požaduje.

V nadväznosti na vyššie uvedené, je NP Zelená podnikom vhodnejšie realizovať prostredníctvom národného projektu, ako prostredníctvom projektu realizovaného na základe výzvy.

1. **Odôvodnenie rozhodnutia nezapojiť partnerov do implementácie aktivít**

*Ak nezapojíte do implementácie aktivít NP niektorého z partnerov podľa článku 8 nariadenia o spoločných ustanoveniach[[10]](#footnote-10), zdôvodnite ich nezapojenie. V prípade, ak žiadateľ spolupracoval s partnermi už pri príprave zámeru NP aj s partnermi, uvedie informáciu o ich zapojení v tejto časti.*

*Konkrétne ide o:*

* *regionálne, miestne, mestské a ostatné orgány verejnej správy;*
* *hospodárskych a sociálnych partnerov;*
* *občiansku spoločnosť;*
* *výskumné organizácie a univerzity.*

V zmysle bodu 1. Dôvod určenia prijímateľa národného projektu tohto Zámeru národného projektu pre P SK, je zapojenie partnerov do NP Zelená podnikom irelevantné.

**Popis národného projektu**

1. **Východiskový stav**
   1. Uveďte východiskové dokumenty na regionálnej, národnej a európskej úrovni, ktoré priamo súvisia s realizáciou NP:

* P SK.
* Zákon č. 309/2009 Z. z. o podpore obnoviteľných zdrojov energie a vysoko účinnej kombinovanej výroby a o zmene a doplnení niektorých zákonov v znení neskorších predpisov.
* Zákon č. 657/2004 Z. z. o tepelnej energetike v znení neskorších predpisov.
* Zákon č. 251/2012 Z. z. o energetike a o zmene a doplnení niektorých zákonov v znení neskorších predpisov.
* Zákon č. 321/2014 Z. z. o energetickej efektívnosti a o zmene a doplnení niektorých zákonov.
* Zákon č. 357/2015 Z. z. o finančnej kontrole a audite a o zmene a doplnení niektorých zákonov.
* Zákon č. 121/2022 Z. z. o príspevkoch z fondov Európskej únie a o zmene a doplnení niektorých zákonov.
* Integrovaný národný energetický a klimatický plán na roky 2021 – 2030.
* Smernica Európskeho parlamentu a Rady (EÚ) 2018/2001/EU z 11. decembra 2018 o podpore využívania energie z obnoviteľných zdrojov.
* Smernica Európskeho parlamentu a rady (EÚ) 2012/27 z 25. októbra 2012 o energetickej efektívnosti.
  1. Uveďte predchádzajúce výstupy z dostupných analýz, na ktoré nadväzuje navrhovaný zámer NP (štatistiky, analýzy, štúdie,...):

SIEA od roku 2015 implementuje pilotný projekt NP Zelená domácnostiam I., a následne aj NP Zelená domácnostiam II., NP Zelená domácnostiam III. Vďaka týmto projektom bolo doteraz nainštalovaných viac ako 50 tisíc zariadení. Zo štatistických údajov, ktoré má SIEA k dispozícií, vyplýva, že enormný záujem o inštaláciu zariadení na využívanie OZE sa netýka len domácností, ale aj MSP.

V rámci deviatich dopytovo orientovaných výziev zameraných na zníženie energetickej náročnosti a zvýšenie využívania OZE v podnikoch, bolo zo strany SIEA podporených 443 podnikov, konkrétne 277 MSP. V súvislosti s týmito projektmi išlo o podporu MSP a veľkých podnikov, pričom z daných údajov vyplýva, že podniky mali záujem o takýto druh podpory, resp. poskytnutia finančného príspevku.

Z tohto dôvodu práve MSP predstavujú potenciál pre zvýšenie podielu zariadení OZE v súvislosti s menšími inštaláciami v rámci realizácie NP Zelená podnikom.

* 1. Popíšte problémové a prioritné oblasti, ktoré rieši zámer NP. (Zoznam známych problémov, ktoré vyplývajú zo súčasného stavu a je potrebné ich riešiť):

Pri realizácii tohto projektu sú cieľovou skupinou MSP, pričom potrebou tejto cieľovej skupiny je:

* Zníženie spotreby nakupovanej elektriny v  MSP. Riešením je inštalácia systémov na výrobu elektriny prostredníctvom využitia OZE.
* Obavy MSP a neistota vyplývajúca z globálnej situácie zásobovania fosílnymi palivami, resp. neistota s prebiehajúcou energetickou krízou. Riešením je využívanie lokálne dostupných OZE na výrobu tepla alebo chladu.
* Zlepšenie kvality ovzdušia. Riešením sú projekty s minimálnym zaťažením ovzdušia znečisťujúcimi látkami.
* Zníženie emisií CO2 a zníženie nákladov v podniku. Riešením je podpora inštalácie zariadení na využívanie OZE v MSP formou poukážok, čím sa tiež bude podporovať decentralizácia výroby energie z OZE.
  1. Uveďte, na ktoré z ukončených a prebiehajúcich národných projektov[[11]](#footnote-11) zámer NP priamo nadväzuje, v čom je navrhovaný NP od nich odlišný a ako sú v ňom zohľadnené výsledky/dopady predchádzajúcich NP (ak je to relevantné):

Vzhľadom na úspešnú realizáciu NP Zelená domácnostiam I., NP Zelená domácnostiam II., NP Zelená domácnostiam III., sa SIEA rozhodla implementovať nový pilotný projekt Zelená podnikom zjednodušenou poukážkovou formou. Pôjde o menšie inštalácie s nižšou nákladovosťou, pričom SIEA očakáva vysoký dopyt po zariadeniach na využitie OZE zo strany MSP, a tým pádom aj naplnenie merateľných ukazovateľov stanovených v P SK.

* 1. Popíšte administratívnu, finančnú a prevádzkovú kapacitu žiadateľa a partnera (v prípade, ak je v projekte zapojený aj partner):

SIEA má v súčasnosti vyše 343 zamestnancov a okrem pracoviska v Bratislave, k dispozícii aj päť regionálnych pracovísk (Trenčín, Banská Bystrica, Košice, Žilina, Nitra). V organizačnej štruktúre má vytvorenú Sekciu energetiky, v rámci ktorej je zamestnaných vyše 77 pracovníkov, zväčša odborníkov v energetike a energetických audítorov.

Sekcia energetiky disponuje na jednotlivých pracoviskách expertmi v oblasti energetiky, ktorí majú bohaté skúsenosti a znalosti nielen v oblasti využívania OZE, ale od roku 2015 aj skúsenosti s projektami, ktoré boli realizované formou poukážok, t. j. NP Zelená domácnostiam I., NP Zelená domácnostiam II., NP Zelená domácnostiam III. Taktiež majú skúsenosti aj s obdobným projektom „Program vyššieho využitia biomasy a slnečnej energie v domácnostiach“, ktorý bol realizovaný prostredníctvom SIEA v rokoch 2009 – 2011.

Realizácia národného projektu bude zabezpečená najmä internými kapacitami prijímateľa.

NP Zelená podnikom bude financovaný z nenávratného finančného príspevku z prostriedkov P SK, ktorý bude hradený zo zdrojov Európskeho fondu regionálneho rozvoja a štátneho rozpočtu.

NP Zelená podnikom bude financovaný systémom zálohových platieb a refundácií, za dodržiavania pravidiel stanovených Príručkou k oprávnenosti výdavkov v platnom znení, vrátane všetkých príloh k predmetnej príručke.

Náklady, ktoré vzniknú prijímateľovi v súvislosti s prípravnou fázou národného projektu, ako aj prípadné neoprávnené výdavky, bude financovať z vlastných zdrojov.

1. **Hlavné ciele NP (stručne):**

*V tejto časti popíšte očakávané ciele a očakávané výstupy/výsledky projektu s konkrétnym prínosom vo vzťahu k plneniu strategických dokumentov, k socio-ekonomickému rozvoju oblasti pokrytej Programom Slovensko 2021 – 2027, k dosiahnutiu cieľov a výsledkov príslušnej priority/špecifického cieľa/opatrenia (ak je to relevantné).*

Zvýšiť podiel energie z obnoviteľných zdrojov na hrubej konečnej energetickej spotrebe v roku 2030 aspoň na 19,2 % je záväzok, ku ktorému sa SR zaviazala nielen v Integrovanom národnom energetickom a klimatickom pláne na roky 2021 – 2030, ale vyplývajú jej aj z balíka „Fit for 55“. Jedným z opatrení na dosiahnutie cieľa bude aj NP Zelená podnikom, ktorý bude zameraný na pomoc, smerujúcu k zvýšeniu využívania OZE, t. j. konkrétne na podporu inštalácií zariadení na využívanie OZE v MSP.

Cieľom projektu je zvýšenie podielu využitia OZE v MSP (a tým zvýšenie podielu energie z obnoviteľných zdrojov na hrubej konečnej spotrebe energie) a zníženie emisií skleníkových plynov. Očakáva sa zvýšený dopyt po takýchto zariadeniach, čo pozitívne ovplyvní trhové prostredie nielen v oblasti výroby takýchto zariadení, ale aj v oblasti služieb, najmä projektovania a montáže. Čiastkovým cieľom je aj zvyšovanie povedomia o využití OZE. Týmto opatrením by sa mohol rozšíriť záujem žiakov a študentov o zameranie na technické odbory.

Zvýšenou inštaláciou zariadení na využívanie OZE zo strany MSP budú naplnené merateľné ukazovatele stanovené v P SK. Realizáciou tohto národného projektu sa taktiež očakáva nielen hospodárnosť využitia finančných prostriedkov, ale aj zlepšenie dostupnosti a zjednodušenie procesu získania podpory, t. j. výrazné zníženie administratívnej náročnosti z pohľadu MSP.

1. **Ciele národného projektu a ich meranie**

*V tabuľke nižšie uveďte merateľné ukazovatele projektu. Merateľné ukazovatele projektu musia byť definované tak, aby odrážali výstupy/výsledky projektu a predstavovali kvantifikáciu toho, čo sa realizáciou aktivít za požadované výdavky dosiahne[[12]](#footnote-12).*

|  |  |  |  |  |
| --- | --- | --- | --- | --- |
| Cieľ národného projektu | Typ merateľného ukazovateľa projektu | Kód a názov merateľného ukazovateľa projektu | Merná jednotka merateľného ukazovateľa projektu | Indikatívna cieľová hodnota[[13]](#footnote-13) |
| Zvyšovanie podielu energie vyrobenej z OZE, znižovanie emisií skleníkových plynov | výstup | RC022 Dodatočná výrobná kapacita v oblasti energie z obnoviteľných zdrojov  VRR | MW | 31 MW[[14]](#footnote-14) |
| Zvyšovanie podielu energie vyrobenej z OZE, znižovanie emisií skleníkových plynov | výstup | RC022 Dodatočná výrobná kapacita v oblasti energie z obnoviteľných zdrojov  MRR | MW | 55 MW[[15]](#footnote-15) |
| Zvyšovanie podielu energie vyrobenej z OZE, znižovanie emisií skleníkových plynov | výsledok | RCR31 Celková vyrobená energia z obnoviteľných zdrojov  VRR | MWh/rok | 26082 MWh/rok[[16]](#footnote-16) |
| Zvyšovanie podielu energie vyrobenej z OZE, znižovanie emisií skleníkových plynov | výsledok | RCR31 Celková vyrobená energia z obnoviteľných zdrojov  MRR | MWh/rok | 46022 MWh/rok[[17]](#footnote-17) |
| Zvyšovanie podielu energie vyrobenej z OZE, znižovanie emisií skleníkových plynov | výsledok | RCR29 Odhadované emisie skleníkových plynov  VRR | ton CO2 ekv./rok | 8375 ton CO2 ekv./rok[[18]](#footnote-18) |
| Zvyšovanie podielu energie vyrobenej z OZE, znižovanie emisií skleníkových plynov | výsledok | RCR29 Odhadované emisie skleníkových plynov  MRR | ton CO2 ekv./rok | 39810 ton CO2 ekv./rok[[19]](#footnote-19) |

*V prípade viacerých cieľov projektu / aktivít / merateľných ukazovateľov projektu, doplňte údaje za každý cieľ / aktivitu / merateľný ukazovateľ projektu osobitne.*

*Uveďte zoznam iných údajov projektu (ak je to relevantné).*

|  |  |
| --- | --- |
| Kód a názov iného údaja | Merná jednotka iného údaja |
| N/A | N/A |

1. **Prínosy, ktoré sa dajú očakávať pre cieľové skupiny (ak je to relevantné)**

|  |  |  |
| --- | --- | --- |
| Cieľová skupina / užívatelia NP | Počet[[20]](#footnote-20) | Prínos |
| MSP | 1330 MSP | Podpora zariadení na využívanie OZE v MSP je priamym nástrojom na znižovanie emisií skleníkových plynov. MSP sú významným segmentom spotreby energie, preto náhrada časti ich spotreby výrobou energie z OZE priamo v mieste spotreby je ideálnym riešením, nakoľko nevznikajú straty distribúciou, čím sa zvyšuje úspora primárnej energie. |

*V prípade viacerých cieľových skupín / užívateľov NP, doplňte prínos pre každú z nich.*

1. **Aktivity národného projektu**
2. V tabuľke nižšie uveďte rámcový popis aktivít, ktoré budú v rámci identifikovaného národného projektu realizované.

|  |  |  |  |
| --- | --- | --- | --- |
| Názov aktivity | Čo sa má aktivitou dosiahnuť | Spôsob realizácie (žiadateľ a/alebo partner) | Realizácia aktivity od – do[[21]](#footnote-21) |
| Aktivita 1  Poukážky na inštaláciu zariadení na využívanie OZE v MSP, v kombinácii s návrhom opatrení energetickej efektívnosti prostredníctvom energetických auditov pre MSP | Zvýšiť podiel energie z obnoviteľných zdrojov na hrubej konečnej spotrebe.  Zvýšiť výrobnú kapacitu v oblasti energie z obnoviteľných zdrojov.  Znížiť emisie skleníkových plynov. | SIEA | 72 – 74 mesiacov |

*V prípade viacerých aktivít, doplňte informácie za každú z nich.*

1. Uveďte detailnejší popis aktivít.

*Okrem detailnejšieho popisu aktivít uveďte, ako je v projekte zabezpečené dodržiavanie horizontálnych princípov podľa čl. 9 nariadenia o spoločných ustanoveniach, ako aj podľa Uznesenia vlády SR č. 668 z 26. októbra 2022.*

*AK po schválení zámeru NP komisiou pri Monitorovacom výbore pre Program Slovensko 2021 – 2027 dôjde k podstatnej zmene v rozsahu hlavných aktivít NP uvedených vyššie (t. j. minimálne jedna hlavná aktivita nebude v rámci NP realizovaná, resp. má dôjsť k výraznému zväčšeniu alebo zmenšeniu rozsahu schválených aktivít, príp. doplneniu novej aktivity), RO/SO predloží pred vyhlásením výzvy na schválenie príslušnej komisii pri Monitorovacom výbore pre Program Slovensko 2021 – 2027 upravený zámer NP.*

Projekt je v súlade s horizontálnymi princípmi podľa článku 9 nariadenia o spoločných ustanoveniach, ako aj s Nariadením vlády č. 668 z 26. októbra 2022.

Horizontálne princípy zabezpečujú prístupnosť pre osoby so zdravotným postihnutím, rodovú rovnosť a zohľadňujú Chartu základných práv Európskej únie v zmysle článku 73 ods. 1 NSU[[22]](#footnote-22).

Aktivity, ktoré budú v rámci projektu podporované, samotným svojím zameraním zabezpečujú dodržiavanie horizontálnych princípov. Pri poskytovaní finančného príspevku budú podmienky podpory nastavené tak, aby nemohlo dôjsť k nerovným príležitostiam a akejkoľvek forme diskriminácie — oprávnenými žiadateľmi sú všetky MSP bez obmedzenia odvetvia, ale aj bez zohľadňovania pohlavia, rodu, veku, rasy, etnického alebo národnostného pôvodu, vierovyznania alebo náboženstva, sexuálnej orientácie, či zdravotného postihnutia. Niektoré pracoviská SIEA sú vybavené bezbariérovým prístupom. MSP tiež umožníme zvoliť si elektronický spôsob komunikácie so SIEA.

Zároveň budú finančné príspevky poskytované MSP na základe ich žiadosti v poradí v akom boli doručené, a to až do vyčerpania dostupnej alokácie finančných prostriedkov, čo vylučuje akúkoľvek diskrimináciu žiadateľov.

Pri výbere zamestnancov v rámci realizácie aktivít projektu zo strany prijímateľa bude dodržaný princíp rovnosti mužov a žien a nediskriminácia a tieto princípy budú zohľadnené v podmienkach na výber zamestnancov, aby nedochádzalo k nerovnakému zaobchádzaniu pri finančnom ohodnotení.

V zmysle opatrenia 2.2.1 Podpora využívania OZE v podnikoch na báze aktívnych odberateľov elektriny, samospotrebiteľov energie z OZE a komunít vyrábajúcich energie z OZE, má NP Zelená podnikom poskytovať poukážky na inštaláciu zariadení na využívanie OZE v MSP v kombinácii s návrhom opatrení energetickej efektívnosti prostredníctvom energetických auditov pre MSP, vrátane poskytnutia energetických auditov pre MSP. Po zohľadnení potenciálu energetickej efektívnosti v súlade s cieľom „energetická efektívnosť je prioritou“ bude v rámci energetického auditu určený potenciál využitia OZE v podniku, ktorý bude nevyhnutným predpokladom na vydanie poukážky.

NP Zelená podnikom bude poskytovať finančný príspevok MSP vo forme poukážky na inštaláciu zariadení, ako aj na vypracovanie energetických auditov, s uplatnením pravidiel minimálnej pomoci a štátnej pomoci.

Finančný príspevok bude obmedzený stanovením maximálnej výšky príspevku na jeden MSP.

Predmetom podpory inštalácie budú zariadenia na výrobu elektriny, tepla a chladu, využívajúce veternú, slnečnú, geotermálnu energiu a energiu z okolia, ktoré spĺňajú požiadavky zásady „výrazne nenarušiť“.

Prioritne budú podporované projekty s prednostným využitím vyrobeného tepla/chladu/elektriny u žiadateľa a projekty s minimálnym zaťažením ovzdušia znečisťujúcimi látkami.

Finančný príspevok sa bude poskytovať na inštaláciu nasledujúcich zariadení na výrobu tepla/chladu alebo elektriny z OZE (ďalej len „zariadenie“), t. j.: **fotovoltické panely, tepelné čerpadlá, slnečné kolektory a veterné turbíny.** Oprávnenou súčasťou inštalácie budú aj zariadenia na uskladňovanie energie vyrobenej z OZE a výdavky súvisiace s vypracovaním projektovej dokumentácie.

Oprávnenou súčasťou podporovaných zariadení bude aj inteligentný systém riadenia výroby a spotreby energie. Povinnou súčasťou každej inštalácie bude prevádzkové meradlo vyrobenej elektriny/tepla/chladu a meradlo pomocnej energie (napr. elektromer pre meranie vlastnej spotreby tepelného čerpadla).

MSP môže požiadať o podporu na základe podanej Žiadosti o vydanie poukážky prostredníctvom formulára zverejneného na webovom sídle [www.siea.sk](http://www.siea.sk), a to nasledovne:

1. **podporu inštalácie zariadení v MSP a energetický audit;**
2. **len na podporu inštalácie zariadení.**

MSP môže podať Žiadosť o vydanie poukážky v zmysle bodu a) alebo len v zmysle bodu b), nie je možné požiadať len o príspevok na vykonanie energetického auditu. Energetický audit musí byť vypracovaný odborne spôsobilou osobou podľa §12 a §13 zákona č. 321/2014 o energetickej efektívnosti a o zmene a doplnení niektorých zákonov. V čase podania Žiadosti o vydanie poukážky musí mať MSP energetický audit vypracovaný.

MSP môže požiadať v jednej Žiadosti o vydanie poukážky o všetky druhy zariadení alebo môže požiadať vo viacerých Žiadostiach o vydanie poukážky o podporu zariadenia rovnakého druhu, resp. viacerých druhov, až do stanovenej maximálnej výšky príspevku na jeden MSP.

Súčasťou každej Žiadosti o vydanie poukážky bude vypracovaný energetický audit, ktorý bude zameraný najmä na identifikáciu opatrení energetickej efektívnosti s cieľom zníženia spotreby energie a identifikáciu potenciálu pre zariadenia využívajúce OZE.

Vydávanie poukážok bude priebežné a bude zohľadňovať reálny záujem a pripravenosť MSP a zhotoviteľov. Ak MSP splní všetky stanovené podmienky, SIEA s ním podpíše zmluvu, ktorej súčasťou bude poukážka. Inštalácia podporovaných zariadení musí byť realizovaná v súlade so stanovenými podmienkami minimálnej pomoci a štátnej pomoci.

Poukážka bude preplatená po realizácii inštalácie OZE na základe Žiadosti o preplatenie poukážky. V prípade, ak bude Žiadosť o preplatenie poukážky spĺňať všetky požadované náležitosti, bude MSP preplatená.

MSP bude každoročne, počas doby udržateľnosti projektu posielať SIEA údaje, týkajúce sa vyrobenej elektriny/tepla/chladu zo zariadení OZE, ktoré bude získavať z prevádzkových meradiel.

Súčasťou aktivity je aj administrácia poukážok, poradenstvo pri podávaní žiadostí a prevádzka informačného systému, ktorý bude navrhnutý tak, aby v čo najväčšej miere odľahčil administratívnu záťaž na strane MSP.

Zároveň bude súčasťou aktivít aj podpora komunikácie a informovanosti o zámeroch a cieľoch národného projektu.

1. **Predpokladaný časový rámec**

|  |  |
| --- | --- |
| Dátum vyhlásenia výzvy vo formáte mesiac/rok | 7/2023 |
| Plánovaný štvrťrok podpísania zmluvy o NFP s prijímateľom (ak je to relevantné) | 3Q/2023 |
| Plánovaný štvrťrok spustenia realizácie NP | 4Q/2023 |
| Predpokladaná doba realizácie NP v mesiacoch | 72 – 74 |

*Termíny v tabuľke nie sú záväzné.*

1. **Finančný rámec**

|  |  |  |
| --- | --- | --- |
| Fond | Európsky fond regionálneho rozvoja | |
| Celkové oprávnené výdavky NP (v EUR) podľa kategórie regiónu[[23]](#footnote-23) | menej rozvinutý región | 53.290.581,18 |
| viac rozvinutý región | 26.582.557,50 |
| Zdroj EÚ (v EUR) podľa kategórie regiónu[[24]](#footnote-24) | menej rozvinutý región | 45.296.994,00 |
| viac rozvinutý región | 10.633.023,00 |
| Vlastné zdroje prijímateľa[[25]](#footnote-25) (v EUR) podľa kategórie regiónu[[26]](#footnote-26) | menej rozvinutý región | 0[[27]](#footnote-27) |
| viac rozvinutý región | 0[[28]](#footnote-28) |

1. **Rozpočet**

*V tejto časti uveďte, ako bol pripravovaný indikatívny rozpočet a ako spĺňa kritérium „hodnota za peniaze“, t. j. akým spôsobom bola odhadnutá cena za každú položku, napr. prieskum trhu, analýza minulých výdavkov spojených s podobnými aktivitami, nezávislý znalecký posudok. V prípade, ak príprave projektu predchádza vypracovanie štúdie uskutočniteľnosti, ktorej výsledkom je, okrem iného aj určenie výšky alokácie, je potrebné uviesť túto štúdiu ako zdroj určenia výšky finančných prostriedkov. Skupiny výdavkov doplňte v súlade s Príručkou oprávnenosti výdavkov v platnom znení. V prípade infraštruktúrnych projektov, ako aj projektov súvisiacich s obnovou mobilných prostriedkov, sa do ukončenia verejného obstarávania uvádzajú položky rozpočtu len do úrovne aktivít.*

*Uveďte, či bude v národnom projekte využité zjednodušené vykazovanie výdavkov a ak áno, ktorá forma. V prípade využitia paušálnej sadzby ktorej výška je stanovená v nariadení sa spôsob stanovenia sadzby nepožaduje.*

**Indikatívna výška finančných prostriedkov určených na realizáciu národného projektu a ich výstižné zdôvodnenie**

Výška finančných prostriedkov v rámci NP Zelená podnikom bola stanovená v P SK, pričom boli zohľadnené a analyzované minulé výdavky prijímateľa súvisiace s podobnými aktivitami. Zároveň boli navrhované finančné prostriedky v rámci P SK bez rozporu schválené predstaviteľmi Európskej komisie aj SR.

Celková výška oprávnených výdavkov na NP Zelená podnikom je 79.873.138,68 EUR. Z prostriedkov Európskej únie a štátneho rozpočtu je vyčlenených pre územie menej rozvinutých regiónov 53.290.581,18 EUR a pre Bratislavský samosprávny kraj 26.582.557,50 EUR.

Zdroje EÚ určené na finančný príspevok na inštaláciu zariadení a energetické audity sú vo výške 66.560.948,90 EUR, z toho 44.408.817,65 EUR pre menej rozvinutý región a 22.152.131,25 EUR pre viac rozvinutý región.

Oprávnené výdavky určené na náklady na zamestnancov (administrácia poukážok) sú vo výške 9.318.532,85 EUR, z toho 6.525.168,65 EUR sú prostriedky EÚ a 2.793.364,20 EUR sú prostriedky zo štátneho rozpočtu.

Oprávnené výdavky určené na pokrytie nepriamych nákladov projektu sú vo výške 3.993.656,93 EUR, z toho 2.796.500,85 EUR sú prostriedky EÚ a 1.197.156,08 EUR sú prostriedky zo štátneho rozpočtu.

|  |  |  |
| --- | --- | --- |
| **Predpokladané finančné prostriedky na aktivity NP** | **Celkové oprávnené výdavky**  **(v EUR)** | **Plánované vecné vymedzenie** |
| **Hlavné aktivity** | | |
| **Aktivita 1** | **Poukážky** |  |
| 352 – Poskytnutie dotácií, príspevkov voči tretím osobám | 66.560.948,90 | Oprávnené výdavky na inštaláciu zariadení na využívanie OZE v MSP a energetické audity |
| 955 – Paušálna sadzba na výdavky na zamestnancov podľa článku 55 NSU | 9.318.532,85 | Priame náklady na zamestnancov |
| **Hlavné aktivity spolu** | 75.879.481,74 |  |
| **Podporné aktivity** | | |
| 907 – Paušálna sadzba na nepriame výdavky podľa článku 54 písm. a) NSU | 3.993.656,93 | Nepriame výdavky |
| **Podporné aktivity SPOLU** | 3.993.656,93 |  |
| **CELKOM** | 79.873.138,68 |  |

V národnom projekte bude uplatnené paušálne financovanie v zmysle článku 55 NSU, prostredníctvom ktorého budú financované priame náklady na zamestnancov a v zmysle článku 54 písm. a) NSU, ktoré bude slúžiť na pokrytie nepriamych výdavkov.

Priame náklady na zamestnancov sú vypočítané paušálnou sadzbou vo výške 14 % z celkových oprávnených výdavkov určených na inštaláciu zariadení a energetické audity, pričom hranica stanovená v článku 55 NSU je 20 %.

Paušálna sadzba na nepriame výdavky projektu je vypočítaná paušálnou sadzbou vo výške 6 % z celkových oprávnených výdavkov určených na inštaláciu zariadení a energetické audity, a tak je dodržaná hranica 7 % stanovená v článku 54 písm. a) NSU.

*V prípade zvýšenia celkových oprávnených výdavkov NP (po jeho schválení komisiou pri Monitorovacom výbore pre Program Slovensko 2021 – 2027) o viac ako 15 % (a nejde o prípad, kedy je určenie alokácie výsledkom realizovanej štúdie uskutočniteľnosti), RO/SO predloží pred vyhlásením výzvy na schválenie príslušnej komisii pri Monitorovacom výbore pre Program Slovensko 2021 – 2027 upravený zámer NP.*

1. **Ďalšie informácie o národnom projekte**

*Definuje RO/SO, ak je to relevantné, v nadväznosti na zameranie projektu (napr. v prípade IT projektov odkaz na dokumentáciu projektu dostupnú v Metainformačnom systéme MIRRI* [*https://metais.vicepremier.gov.sk/*](https://metais.vicepremier.gov.sk/)*).*

V prípade NP Zelená podnikom je predmetný bod irelevantný.

1. Formulár zámeru NP predstavuje minimálny obsahový štandard, ktorý je poskytovateľ oprávnený dopĺňať a rozširovať na základe svojich potrieb.

   Poskytovateľ je oprávnený predkladať na zasadnutie komisie pri Monitorovacom výbore pre Program Slovensko 2021 – 2027, ktoré sa uskutoční najneskôr do 30.6.2023 zámer NP na odlišnom formulári, v ktorom musia byť zohľadnené požiadavky, vyplývajúce zo zákona č. 121/2022 Z. z. [↑](#footnote-ref-1)
2. Obchodné meno/názov (aj názov sekcie ak je to relevantné), sídlo [↑](#footnote-ref-2)
3. Uveďte, na základe akých kritérií bol partner vybraný, alebo ak boli kritériá zverejnené, uveďte odkaz na internetovú stránku, kde sú dostupné. Ako kritérium pre výber partnera môže byť tiež uvedená predchádzajúca spolupráca žiadateľa s partnerom, ktorá bude náležite opísaná a odôvodnená, avšak nejde o spoluprácu, ktorá by v prípade verejných prostriedkov spadala pod pôsobnosť zákona o verejnom obstarávaní. [↑](#footnote-ref-3)
4. Zo zoznamu sa vyberie: "áno" v prípade, ak sa celý NP plánuje realizovať výhradne v lokalitách Atlasu rómskych komunít a súčasne bude financovaný z alokácie so špecifickým určením pre marginalizované rómske komunity; "čiastočne" v prípade, ak sa projekt plánuje realizovať/aj realizovať (časť projektu) v lokalite Atlasu rómskych komunít a súčasne bude financovaný z alokácie bez špecifického určenia pre marginalizované rómske komunity; "nie" v prípade, ak projekt sa neplánuje realizovať v lokalite Atlasu rómskych komunít. [↑](#footnote-ref-4)
5. V prípade zámeru NP, ktorý sa plánuje financovať z viacerých cieľov politiky súdržnosti / priorít / špecifických cieľov / opatrení sa vyberú zo zoznamu viaceré položky. [↑](#footnote-ref-5)
6. V prípade Fondu na spravodlivú transformáciu sa vyberie "-" [↑](#footnote-ref-6)
7. V súlade s informačným monitorovacím systémom. [↑](#footnote-ref-7)
8. V prípade, ak ide o prijímateľa, ktorý nie je určený v Programe Slovensko 2021 – 2027, alebo ktorého kompetencie nevyplývajú z osobitných predpisov podľa zákona č. 121/2022 Z. z., príslušná komisia pri Monitorovacom výbore pre Program Slovensko 2021 – 2027 schválením zámeru NP schvaľuje aj prijímateľa NP. V opačnom prípade sa prijímateľ NP neposudzuje. [↑](#footnote-ref-8)
9. Nariadenie Európskeho Parlamentu a Rady (EÚ) 2020/852 z 18. júna 2020 o vytvorení rámca na uľahčenie udržateľných investícií a o zmene nariadenia (EÚ) 2019/2088 tzv. „nariadenie o taxonómii. [↑](#footnote-ref-9)
10. Nariadenie (EÚ) 2021/1060. [↑](#footnote-ref-10)
11. V prípade, ak je to relevantné, uveďte aj ukončené národné projekty z programového obdobia 2014 – 2020. [↑](#footnote-ref-11)
12. V odôvodnených prípadoch sa uvedená tabuľka nevypĺňa, pričom je nevyhnutné do tejto časti uviesť podrobné a jasné zdôvodnenie, prečo nie je možné uviesť požadované údaje. [↑](#footnote-ref-12)
13. V zmysle zmluvy o poskytnutí nenávratného finančného príspevku sa pre typ merateľného ukazovateľa projektu – výstup štandardne cieľová hodnota nastavuje ku koncu realizácie národného projektu. Pre typ merateľného ukazovateľa projektu – výsledok sa štandardne cieľová hodnota nastavuje na obdobie udržateľnosti národného projektu. [↑](#footnote-ref-13)
14. Pri nastavení cieľovej hodnoty tohto merateľného ukazovateľa sa vychádzalo z východiskovej hodnoty 0, pričom po realizácii projektu sa očakáva zvýšenie inštalovaného výkonu o 31 MW. [↑](#footnote-ref-14)
15. Pri nastavení cieľovej hodnoty tohto merateľného ukazovateľa sa vychádzalo z východiskovej hodnoty 0, pričom po realizácii projektu sa očakáva zvýšenie inštalovaného výkonu o 55 MW. [↑](#footnote-ref-15)
16. Pri nastavení cieľovej hodnoty tohto merateľného ukazovateľa sa vychádzalo z východiskovej hodnoty 0, pričom po realizácii projektu sa očakáva zvýšenie vyrobenej energie z OZE o 26082 MWh ročne. [↑](#footnote-ref-16)
17. Pri nastavení cieľovej hodnoty tohto merateľného ukazovateľa sa vychádzalo z východiskovej hodnoty 0, pričom po realizácii projektu sa očakáva zvýšenie vyrobenej energie z OZE o 46022 MWh ročne. [↑](#footnote-ref-17)
18. Pri nastavení cieľovej hodnoty CO2 ton ekv./rok sa vychádzalo z východiskovej hodnoty 14751 ton ekv./rok, pričom po realizácii projektu sa očakáva zníženie emisií skleníkových plynov o 6375 ton ekv./rok. [↑](#footnote-ref-18)
19. Pri nastavení cieľovej hodnoty CO2 ton ekv./rok sa vychádzalo z východiskovej hodnoty 51060 ton ekv./rok, pričom po realizácii projektu sa očakáva zníženie emisií skleníkových plynov o 11249 ton ekv./rok. [↑](#footnote-ref-19)
20. Ak nie je možné uviesť početnosť cieľovej skupiny, uveďte do tejto časti zdôvodnenie. [↑](#footnote-ref-20)
21. Údaj uveďte v mesiacoch, počítaných od začiatku realizácie projektu (napr. 3 – 24), alebo informáciou o realizácii aktivity počas celého projektu, aby bolo zrejmá časová nadväznosť aktivít (ak je to relevantné). [↑](#footnote-ref-21)
22. Nariadenie Európskeho parlamentu a Rady (EÚ) 2021/1060 z 24. júna 2021, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde plus, Kohéznom fonde, Fonde na spravodlivú transformáciu a Európskom námornom, rybolovnom a  akvakultúrnom fonde a rozpočtové pravidlá pre uvedené fondy, ako aj pre Fond pre azyl, migráciu a integráciu, Fond pre vnútornú bezpečnosť a Nástroj finančnej podpory na riadenie hraníc a vízovú politiku (ďalej len „NSU“ alebo len „nariadenie o spoločných ustanoveniach“). [↑](#footnote-ref-22)
23. V prípade Kohézneho fondu vyberte „neaplikuje sa“. [↑](#footnote-ref-23)
24. V prípade Kohézneho fondu vyberte „neaplikuje sa“. [↑](#footnote-ref-24)
25. Uveďte v súlade so Stratégiou financovania Európskeho fondu regionálneho rozvoja, Európskeho sociálneho fondu plus, Kohézneho fondu, Fondu na spravodlivú transformáciu a Európskeho námorného, rybolovného a akvakultúrneho fondu na programové obdobie 2021 – 2027. [↑](#footnote-ref-25)
26. V prípade Kohézneho fondu vyberte „neaplikuje sa“. [↑](#footnote-ref-26)
27. Prostriedky štátneho rozpočtu určené na financovanie tejto aktivity pre menej rozvinutý región sú vo výške 7.993.587,18 EUR. [↑](#footnote-ref-27)
28. Prostriedky štátneho rozpočtu určené na financovanie tejto aktivity pre viac rozvinutý región sú vo výške 15.949.534,50 EUR. [↑](#footnote-ref-28)